Lightning Bolt

„Lightning Bolt“ yra dešimtasis amerikiečių alternatyvaus roko grupės „Pearl Jam“ albumas, išleistas 2013 m. spalio 11 d. Albumas buvo sunkesnis ir ilgesnis, nei prieš tai išleistas „Backspacer“.

Įrašymas 
Pabaigus įrašinėti albumą „Backspacer“, prodiuseris Brendan O’Brien siekė kuo greičiau vėl pradėti įrašinėjimo darbus, kadangi grupei tai ėjosi labai sklandžiai. 2011 m., kuriant dokumentinį filmą „Pearl Jam Twenty“ ir ruošiantis dvidešimtmečio turui, grupė įrašė kelias dainas Los Andžele. Vieną iš jų, „Olé“, buvo galima nemokamai atsisiųsti internete. Šiems renginiams pasibaigus, grupė pradėjo savarankiškai įrašinėti demo įrašus. Galiausiai, grupė 2012 m. kovą vėl grįžo į Los Andželą ir pradėjo įrašinėti. Tačiau jiems teko padaryti pertrauką ir permąstyti jau sukurtas dainas. Nors albumas jau buvo beveik baigtas, grupės nariams dainos neatrodė pakankamai geros. Pertrauka truko maždaug metus. Kiekvienas grupės narys turėjo atskirų darbų: vokalistas Eddie Vedder pradėjo solinį turą, būgnininkas Matt Cameron grojo su atsikūrusia savo grupe „Soundgarden“, gitaristas Stone Gossard dirbo su savo kita grupe „Brad“, bosistas Jeff Ament įrašė solinį albumą „While My Heart Beats“ ir įkūrė naują grupę „RNDM“, o gitaristas grojo grupės „Walking Papers“ įrašuose, taip pat koncertavo su keliems koncertams atsikūrusia grupe „Mad Season“, taip pat dirbo su šios grupės neišleistais įrašais. Tik 2013 m. kovą grupė vėl grįžo į studiją su naujomis dainomis. Po šešių savaičių darbo, albumas buvo baigtas.

Muzika ir žodžiai 
Skirtingai, nei prieš tai išleistame „Backspacer“, šiame albume skamba ilgesnės dainos ir labiau eksperimentinis skambesys. Kaip savo įkvėpimus albumui grupė nurodė grupes „Dead Kennedys“, „Pink Floyd“ (ypač albumą „The Wall“) bei muzikantą Neil Young. Daina „Sleeping by Myself“ prieš tai buvo įrašyta Vedder soliniame albume „Ukulele Songs“. Kūrinys „Pendulum“ buvo sukurtas įrašinėjant albumą „Backspacer“, tačiau į jį nepateko.

Visoms albumo dainoms žodžius parašė Vedder, šįkart bandydamas savo mintis išreikšti kuo aiškiau. Dainose kalbama apie ilgas draugystes (daina „Getaway“), blogą tikėjimą kažkuo („Mind Your Manners“), pasaulio būseną („Infallible“) ir gyvenimo laikinumą („Pendulum“). Albume jaučiasi grupės brandumas, kadangi nariai buvo įkopę į penktą dešimtį, nedaug betrūkstant iki šeštos.

Išleidimas ir pardavimai 
Albumas debiutavo pirmoje „Billboard 200“ topo vietoje ir per pirmą savaitę JAV buvo parduota 166 000 kopijų. 2014 m. balandį vien JAV buvo parduota 387 000 kopijų. Taip pat buvo išleisti ir du singlai. Pirmasis, „Mind Your Manner“, buvo išleistas iškart, vos paskelbus apie albumą. Dainą dažnai grojo per radijo stotis, ji pasiekė 12 vietą „Alternative Songs“ tope. Rugpjūčio 23 d. buvo išleistas dainos vaizdo klipas. Rugsėjo 18 d. buvo išleistas antrasis singlas „Sirens“. Po kelių dienų ir šiai dainai buvo sukurtas vaizdo klipas.

Dainų sąrašas

Kūrybinė grupė 
Pearl Jam
 Jeff Ament – bosinė gitara, papildomi vokalai, gitara ir klavišiniai dainoje „Pendulum“
 Matt Cameron – būgnai, papildomi vokalai
 Stone Gossard – gitara, būgneliai dainoje „Pendulum“
 Mike McCready – gitara, šešiastygė bosinė gitara
 Eddie Vedder – vokalas, gitara, ukulėlė

Papildomi muzikantai ir leidybinė grupė
 Ann Marie Calhoun – styginiai
 Boom Gaspar – pianinas, klavišiniai
 Brendan O’Brien – pianinas dainoje „Future Days“, suvedimas, prodiusavimas

Topai 

2013 albumai
Pearl Jam albumai